ANCHORAGE. Oblak popola z aktívnej sopky Pavlof na juhozápade Aljašky rozšíril v pondelok vietor do vzdialenosti viac ako 640 kilometrov a dostal sa do vrstiev ovzdušia až 11 300 metrov nad povrchom Zeme. Sila erupcie sa po nedeľnej aktivite v priebehu niekoľkých hodín výrazne znížila.
Sopka Pavlof sa vypína približne 1000 kilometrov juhozápadne od najväčšieho aljašského mesta Anchorage. Leží na Aljašskom polostrove a je vysoká 2 519 metrov. Patrí medzi najaktívnejšie v regióne. Od roku 1980 je to už jej jedenásta sopečná aktivita. Naposledy sa prebrala k životu v novembri 2014.
Terajšia erupcia sa začala v nedeľu popoludní miestneho času, popol už vystúpal do výšky nad 11 kilometrov a vietor ho rozšíril nad aljašskú pevninu, kadiaľ vedú trasy mnohých letov. Podľa vyhlásenia americkej geologickej služby USGS z noci na utorok už súvislé chrlenie popola ustalo, a preto odvolali najvyšší stupeň výstrahy pri sopečnej aktivite.
Oblastný letecký dopravca Alaska Airlines však musel zrušiť 41 letov, čo postihlo približne 3300 cestujúcich.